CELEX: 62021TN0053
Language: mt
Date: 2021-01-29 00:00:00
Title: Kawża T-53/21: Rikors ippreżentat fid-29 ta’ Jannar 2021 – EVH vs Il-Kummissjoni

19.4.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 138/35
            
         
      Rikors ippreżentat fid-29 ta’ Jannar 2021 – EVH vs Il-Kummissjoni
      (Kawża T-53/21)
      (2021/C 138/47)
      Lingwa tal-kawża: il-Ġermaniż
      
         Partijiet
      
      
         Rikorrent: EVH GmbH (Halle (Saale), il-Ġermanja) (rappreżentanti: I. Zenke u T. Heymann, avukati)
      
         Konvenut: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni tal-konvenuta tas-17 ta’ Settembru 2019 li tiddikjara l-fużjoni ta’ E.ON u ta’ innogy bħala kompatibbli mas-suq intern, Każ M.8870 (ĠU 2020, C 379, p. 16);
               
            
                  —
               
               
                  tordna lill-konvenuta tippreżenta l-fajls fir-rigward tal-Każijiet M.8870 u M.8871 li jikkonċernaw id-diskussjonijiet bejn il-konvenuta u l-partijiet suġġetti għall-fużjoni qabel u matul il-proċeduri ta’ fużjoni, in-notifika separata tal-partijiet individwali tat-tranżazzjoni, u l-bidla fl-opinjoni matul il-proċedura;
               
            
                  —
               
               
                  tikkundanna lill-konvenuta għall-ispejjeż tal-kawża, inklużi l-ispejjeż tal-avukat tar-rikorrenti u l-ispejjeż tal-ivjaġġar li rriżultaw matul il-kawża
               
            
         Motivi u argumenti prinċipali
      
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv: id-deċiżjoni ta’ approvazzjoni għandha difett fil-forma
                  
                              —
                           
                           
                              Il-fużjoni M.8870, approvat min-naħa tal-konvenuta u kkontestat hawnhekk, kien isseparat b’mod żbaljat mill-fużjoni ġenerali ta’ E.ON SE (iktar ’il quddiem “E.ON”) u RWE AG (iktar ’il quddiem “RWE”), li kien jiddelimita l-istadji ta’ valur miżjud tas-settur tal-enerġija. It-tranżazzjoni ġenerali hija marbuta mill-qrib u tinvolvi, minbarra t-trasferiment tas-sussidjarja ta’ RWE, innogy SE (iktar ’il quddiem “innogy”) lil E.ON, anki x-xiri ta’ assi ta’ produzzjoni ta’ E.ON minn RWE, li kien approvat separatament mill-konvenuta (Każ M.8871), u x-xiri ta’ sehem ta’ 16.67 % f’E.ON minn RWE li kien approvat mill-Uffiċċju Federali Ġermaniż tal-Akkordji. Barra minn hekk, il-konvenuta ma kkonsultatx b’mod xieraq mar-rikorrenti u tat raġunijiet tardivi u insuffiċjenti għad-deċiżjoni.
                           
                        
            
                  2.
               
               
                  It-tieni motiv: il-konvenuta evalwat il-fatti b’mod insuffiċjenti
                  
                              —
                           
                           
                              Fid-determinazzjoni tas-suq tal-prodott rilevanti, il-konvenuta naqset milli tinvestiga, fir-rigward tal-provvista ta’ elettriku u gass lil djar u lil klijenti kummerċjali żgħar (iktar ’il quddiem il-“DKKŻ”) Ġermaniżi, mill-perspettiva tal-klijent, l-impatt fuq id-definizzjoni tas-suq tal-prodott tal-omoġenità tal-prodotti, l-uniformità tal-użu intenzjonat, flimkien ma’ fatturi importanti oħra għall-provvista lill-DKKŻ. B’hekk hija qieset b’mod żbaljat li kien hemm swieq separati għal provvista bażika u għal provvista taħt kuntratti speċjali.
                           
                        
                              —
                           
                           
                              Fir-rigward tas-suq ġeografiku, il-konvenuta naqset milli tikkjarifika kif il-provvista u d-domanda kienu kkonfigurati għal dak li jikkonċerna l-provvista lokali tal-DKKŻ u b’hekk fehmet ħażin l-istruttura lokali attwali li kienet maqsuma skont il-kodiċi postali.
                           
                        
                              —
                           
                           
                              Fir-rigward tal-kundizzjonijiet fis-swieq lokali tal-DKKŻ, il-qsim tal-lista tal-klijenti ta’ E.ON u ta’ innogy fiż-żoni ta’ provvista stabbiliti tagħhom, il-preżenza dominanti ta’ E.ON fuq il-kanali ta’ distribuzzjoni ċentrali Google, Verivox u Check24 u l-kapaċità li jiġu esklużi terzi ma kinux evalwati (korrettament).
                           
                        
                              —
                           
                           
                              L-evalwazzjoni tal-kummerċ tan-netwerk kienet insuffiċjenti wkoll. Dak kien il-każ kemm fir-rigward (i) tal-penetrazzjoni għolja fis-suq minn E.ON fil-provvista ta’ apparat tan-netwerk, ta’ servizzi tan-netwerk u teknoloġija tal-informazzjoni tan-netwerk u l-offerta tagħha stess ta’ servizzi relatati man-netwerk lil terzi relatati mal-operazzjoni ta’ netwerks distribwiti u (ii) tal-kompetizzjoni għal netwerks ta’ distribuzzjoni stess (l-hekk imsejħa “kompetizzjoni għal konċessjoni”). B’mod partikolari, kien hemm nuqqas li jiġu previssti, jew li jiġu previsti korrettement, il-konsegwenzi futuri jekk innogy tkun eliminata minn kompetitur ta’ E.ON fil-kompetizzjoni għal konċessjoni.
                           
                        
                              —
                           
                           
                              Kien hemm biss analiżi selettiva tal-kummerċ innovattiv fejn kienu jingħaqdu l-kummerċ ta’ distribuzzjoni u l-kummerċ tan-netwerks iddominat minn E.ON, inkluż fir-rigward tal-importanza tal-metroloġija bħala aċċess għal soluzzjonijiet ta’ prodotti innovattivi, u r-rwol ta’ E.ON fiha. Kien biss l-operat ta’ punti tal-iċċarġjar fuq l-awtostradi li ttieħed inkunsiderazzjoni b’relazzjoni mal-E-mobility, li bħalissa għaddejja minn tkabbir rapidu, iżda t-tħaddim ta’ tali punti ta’ ċċarġjar tifforma biss parti waħda mis-suq. Is-suġġetti futuristiċi importanti ta’ Big Data u (bukkett) ta’ prodotti innovattivi ngħataw biss evalwazzjoni fil-qosor.
                           
                        
                              —
                           
                           
                              B’mod ġenerali, l-evalwazzjoni kienet ibbażata b’mod żbaljat fuq kunsiderazzjonijiet li jikkonċernaw il-passat. Effetti fuq is-snin li ġejjin (pereżempju biż-żieda fin-nuqqas ta’ taħriġ fl-implimentazzjoni tan-networks, iż-żieda fl-importanza tad-data, eċċ) ma ġewx eżaminati.
                           
                        
            
                  3.
               
               
                  It-tielet motiv: il-konvenuta wettqet żball manifest ta’ evalwazzjoni meta sabet li l-fużjoni kienet kompatibbli mal-kompetizzjoni, parzjalment bħala riżultat tan-nuqqasijiet fl-investigazzjoni tagħha.
                  
                              —
                           
                           
                              Il-konvenuta kjarament iddefiniet b’mod żbaljat is-suq tal-prodott ta’ distribuzzjoni lill-DKKŻ peress li ma ddefinixxietx il-provvista ta’ enerġija lill-DKKŻ abbażi ta’ provvista bażika u abbażi ta’ klijenti b’kuntratt speċjali bħala suq uniku.
                           
                        
                              —
                           
                           
                              L-evalwazzjoni mill-konvenuta tas-setgħa ta’ E.ON fis-suq tal-provvista lill-DKKŻ kienet sistematikament żbaljata għaliex il-konvenuta kienet diġà limitatha b’mod żbaljat għal provvista taħt kuntratti speċjali, assumiet b’mod żbaljat li s-suq kien nazzjonali pjuttost milli jinkludi numru ta’ swieq lokali. B’hekk hija injorat il-fatt li s-suq lokali (jikber) ta’ E.ON kien 70 % jew iktar f’ħafna każijiet.
                           
                        
                              —
                           
                           
                              Il-konvenuta kkaratterizzat ukoll b’mod żbaljat il-preżenza sinjifikattiva u l-pożizzjoni superjuri ta’ E.ON fil-kompetizzjoni għal kuntratti ta’ netwerks bħala mhux rilevanti u b’hekk, b’mod partikolari, għamlet konstatazzjoni żbaljata fir-rigward tal-effetti negattivi fuq il-kompetizzjoni permezz tal-eliminazzjoni ta’ innogy bħala kompetitur.
                           
                        
                              —
                           
                           
                              Is-setgħa fis-suq ta’ E.ON ma ġietx irrikonoxxuta minħabba li saret distinzjoni b’mod żbaljat bejn diversi swieq ta’ prodotti fil-metroloġija, li wasslet sabiex il-ħsara lill-kompetizzjoni għall-kummerċ innovattiv tiġi ssottovalutata. L-istess ġara fir-rigward tas-settur tal-E-Mobility fejn kienu biss konsegwenzi negattivi partikolari li ġew irrikonoxxuti għall-operat ta’ punti ta’ ċċarġjar fuq l-awtostradi.
                           
                        
                              —
                           
                           
                              Jidher ukoll li l-konvenuta naqset b’mod żbaljat milli tieħu inkunsiderazzjoni l-effetti antikompetittivi li kienu jirriżultaw mill-aċċess imtejjeb ta’ E.ON għal iktar data.
                           
                        
                              —
                           
                           
                              Il-konvenuta naqset milli tirrikonoxxi li d-diviżjoni tal-istadji tal-valur miżjud tas-settur tal-enerġija bejn E.ON u RWE, li kien hemm qbil dwarha fir-rigward tal-fużjoni ġenerali, kienet tikkostitwixxi restrizzjoni fuq il-kompetizzjoni li hija inkompatibbli mal-Artikolu 101 TFUE.
                           
                        
                              —
                           
                           
                              Finalment, ir-rekwiżiti minimi tal-konvenuta, li għas-suq Ġermaniż kienu limitati għas-setturi partikolari tal-elettriku għat-tisħin u għall-punti ta’ ċċarġjar fuq l-awtostradi, ma setgħux ineħħu l-preokkupazzjonijiet eżistenti fuq il-kompetizzjoni. Dawn ma kinux jirrigwardaw is-swieq milquta ħażin mill-fużjoni u kienu irrilevanti biex jiżguraw il-kompetizzjoni.